Document ID: 32007R0916

KOMMISSIONENS FORORDNING (EF) Nr. 916/2007
af 31. juli 2007
om ændring af forordning (EF) nr. 2216/2004 om et standardiseret og sikkert registersystem i medfør af Europa-Parlamentets og Rådets direktiv 2003/87/EF og Europa-Parlamentets og Rådets beslutning 280/2004/EF
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets direktiv 2003/87/EF af 13. oktober 2003 om en ordning for handel med kvoter for drivhusgasemissioner i Fællesskabet og om ændring af Rådets direktiv 96/61/EF (1), særlig artikel 19, stk. 3,
under henvisning til Europa-Parlamentets og Rådets beslutning nr. 280/2004/EF af 11. februar 2004 om en mekanisme til overvågning af emissioner af drivhusgasser i Fællesskabet og til gennemførelse af Kyoto-protokollen (2), særlig artikel 6, stk. 1, første afsnit, andet punktum, og
ud fra følgende betragtninger:
(1)
Kommissionens forordning (EF) nr. 2216/2004 (3) fastlagde generelle bestemmelser, funktionelle og tekniske specifikationer og krav til drift og vedligeholdelse for det standardiserede og sikrede registersystem, der består dels af registre - i form af standardiserede elektroniske databaser med fælles dataelementer - dels af Fællesskabets uafhængige transaktionsjournal.
(2)
Hvis registrene kommunikerer med Fællesskabets uafhængige transaktionsjournal via den uafhængige transaktionsjournal for De Forenede Nationers rammekonvention om klimaændringer (UNFCCC - »klimakonventionen«), er det på grund af registersystemets arkitektur kun muligt at ændre routingen for transaktioner mellem registre via klimakonventionens uafhængige transaktionsjournal for alle registre på samme tid. Ethvert register, der ikke kan være operationelt inden en given frist, bør derfor standse sin deltagelse i ordningen for handel med kvoter for drivhusgasemissioner i Fællesskabet, hvis det betyder, at andre medlemsstater vil kunne opkoble sig til klimakonventionens uafhængige transaktionsjournal uden dette register. Derfor bør det sikres, at klimakonventionens uafhængige transaktionsjournal, når denne er operationel, er opkoblet til Fællesskabets uafhængige transaktionsjournal og registrene, enten når det er teknisk muligt at foretage en sådan opkobling, eller når Fællesskabet finder det hensigtsmæssigt at opkoble de to transaktionsjournaler til hinanden.
(3)
På nuværende tidspunkt forventes det, at når en forbindelse mellem klimakonventionens uafhængige transaktionsjournal og Fællesskabets uafhængige transaktionsjournal er oprettet, så vil registrene opkoble sig til Fællesskabets uafhængige transaktionsjournal via klimakonventionens uafhængige transaktionsjournal. Interaktioner mellem Fællesskabets uafhængige transaktionsjournal og registrene ville dog blive meget enklere og mere fleksible, hvis registrene kunne opkoble sig til klimakonventionens uafhængige transaktionsjournal via Fællesskabets uafhængige transaktionsjournal. Den centrale administrator bør derfor bemyndiges til at beslutte, hvilken vej opkoblingen skal foretages.
(4)
Både medlemsstaterne og Fællesskabet bør sikre sig, at deres registre er forbundet med klimakonventionens uafhængige transaktionsjournal, så hurtigt det kan lade sig gøre, og de bør fremsende administratoren for klimakonventionens uafhængige transaktionsjournal den dokumentation, der er nødvendig for at initialisere deres registre med denne transaktionsjournal i overensstemmelse med de funktionelle og tekniske specifikationer for dataudvekslingsstandarder for registersystemer under Kyoto-protokollen, der er udarbejdet i medfør af UNFCCC-partskonferencens beslutning 24/CP.8.
(5)
Fællesskabet bør træffe alle nødvendige foranstaltninger til at sikre, at alle medlemsstaternes registre, Fællesskabets uafhængige transaktionsjournal og klimakonventionens uafhængige transaktionsjournal er indbyrdes forbundet før den 1. december 2007.
(6)
Registrene bør kunne sikre, at det kun er muligt at indføre verificerede emissioner i registrene, når rapporten for verificerede emissioner er indsendt til den kompetente myndighed, og efter fristen for betaling af kvoterne bør oplysninger om verificerede emissioner kun korrigeres, hvis den kompetente myndighed samtidig oplyser om overholdelsesstatus for det anlæg, hvis verificerede emissioner skal korrigeres.
(7)
Der bør vedtages bestemmelser for at sikre, at medlemsstater, der ikke er i stand til at udstede AAU'er af andre grunde, end at de er besluttet på at være udelukket fra at overdrage og at erhverve ERU'er og AAU'er og anvende CER'er i overensstemmelse med bestemmelserne i beslutning 11/CMP.1 i Kyoto-protokollen under UNFCCC, er i stand til at fortsætte deres lige deltagelse i Fællesskabets emissionshandelsordning, idet denne deltagelse ellers risikerer at blive blokeret i perioden 2008-2012, da disse medlemsstater, til forskel fra alle andre medlemsstater, ikke ville være i stand til at udstede kvoter, der er konverteret fra AAU'er. En sådan lige deltagelse bør muliggøres gennem en mekanisme i fællesskabsregistret, der gør det muligt for driftsledere i en medlemsstat, der ikke har AAU'er, at bytte kvoter, der ikke er konverteret fra AAU'er, til kvoter, der er konverteret fra AAU'er, når der overføres kvoter til kontoer i registre i medlemsstater, der ikke har AAU'er. En ækvivalent proces bør sikre lignende overførsler i den modsatte retning. Ved en ændring af regnereglerne i anlæggets overholdelsesstatus (det tal, registrene anvender til at udtrykke, om en driftsleder har overholdt kravene om returnering af kvoter i overensstemmelse med direktiv 2003/87/EF) bør driftsledere ikke kunne anses for at tilsidesætte kravene i direktiv 2003/87/EF, fordi der returneres kvoter for et år, som ikke er det år, der går forud for det indeværende år.
(8)
Medlemsstaternes tildeling af kvoter fra reserven til nytilkomne anlæg og strømmen af kvoter til reserven på grund af lukning af anlæg bør optræde i den nationale tildelingstabel for dermed at give offentligheden adgang til omfattende og ajourførte oplysninger med forbindelse til disse transaktioner.
(9)
For at sikre, at Fællesskabets uafhængige transaktionsjournal kan fungere selvstændigt i tilfælde af driftsforstyrrelser i klimakonventionens uafhængige transaktionsjournal, bør kontrollerne defineret i de funktionelle og tekniske specifikationer for dataudvekslingsstandarder for registersystemer under Kyoto-protokollen, der er udarbejdet i medfør af UNFCCC-partskonferencens beslutning 24/CP.8, og som skal udføres af klimakonventionens uafhængige transaktionsjournal og i øjeblikket implementeres af Fællesskabets uafhængige transaktionsjournal, inkluderes i fællesskabslovgivningen.
(10)
For at kunne afslutte den årlige gennemførelsesrunde er det af yderste vigtighed, at der bliver angivet en frist for fremlæggelse af anlæggenes verificerede emissioner. På baggrund af tidligere erfaringer bør den nuværende frist for fremlæggelse af disse oplysninger erstattes af en bestemmelse, der sikrer, at medlemsstaternes og Kommissionens fremlæggelse af disse oplysninger sker snarest muligt på koordineret og harmoniseret vis.
(11)
Eftersom den information om opfyldelse af kravene om returnering af kvoter pr. anlæg som krævet i bestemmelserne i bilag XVI til forordning (EF) nr. 2216/2004, der på nuværende tidspunkt er fremlagt på Fællesskabets uafhængige transaktionsjournal, ikke altid er klar, særligt hvad angår eventuelle ændringer i et anlægs overholdelsesstatus efter fristen for returnering af kvoter, bør informationen om opfyldelse af kravene om kvotereturnering gøres mere detaljerede og specifikke.
(12)
For at sikre lige adgang til markedsrelaterede oplysninger, hvilket er fundamentalt for et velfungerende marked, bør Fællesskabets uafhængige transaktionsjournal stille yderligere information til rådighed for offentligheden, bl.a. information om, hvorvidt en konto er spærret eller ej, afgiftspriserne for de forskellige registre, den reservetabel, der er påkrævet i henhold til Kommissionens beslutning 2006/780/EF af 13. november 2006 om undgåelse af dobbelttælling af reduktioner i drivhusgasemissioner som led i Fællesskabets emissionshandelsordning for projektaktiviteter under Kyoto-protokollen i medfør af Europa-Parlamentets og Rådets direktiv 2003/87/EF (4), andelen af de anlæg, der allerede har indsendt deres verificerede emissioner, samt andelen af kvoter, der ikke har været genstand for transaktioner i tidsrummet mellem tildelingen og returneringen.
(13)
Forordning (EF) nr. 2216/2004 bør derfor ændres i overensstemmelse hermed.
(14)
Foranstaltningerne i denne forordning er i overensstemmelse med udtalelsen fra Udvalget for Klimaændringer -
UDSTEDT FØLGENDE FORORDNING:
Artikel 1
Forordning (EF) nr. 2216/2004 ændres som følger:
1)
Artikel 2 affattes således:
a)
Litra e) affattes således:
»e)
»tildelt enhed« (assigned amount unit - AAU): enhed udstedt i medfør af artikel 7, stk. 3, i beslutning 280/2004/EF eller af en part i Kyoto-protokollen«
b)
I litra p) tilføjes følgende sætning:
»Særlige bestemmelser er gældende for de registre, der er nævnt i artikel 63a.«
2)
I artikel 3, stk. 3, tilføjes følgende afsnit:
»Senest den 1. februar 2008 skal hvert register på korrekt vis kunne gennemføre alle processer vedrørende automatiske ændringer af den nationale tildelingstabel som beskrevet i bilag XIa.«
3)
Artikel 5 affattes således:
a)
Stk. 4 og 5 affattes således:
»4. Den centrale administrator stiller de administrative processer nævnt i bilag XI til rådighed af hensyn til registersystemets dataintegritet samt processer vedrørende automatiske ændringer af den nationale tildelingstabel nævnt i bilag XIa for at sikre, at de nationale tildelingstabeller afspejler antallet af de kvoter, der udstedes og tildeles til anlæg.
5. Den centrale administrator udfører kun processer vedrørende kvoter, verificerede emissioner, automatiske ændringer af den nationale tildelingstabel, konti eller Kyoto-enheder, hvis dette er nødvendigt for udførelsen af hans opgaver som central administrator.«
b)
I stk. 6 tilføjes følgende afsnit:
»Senest den 1. februar 2008 skal Fællesskabets uafhængige transaktionsjournal på korrekt vis kunne gennemføre alle processer vedrørende automatiske ændringer af den nationale tildelingstabel som beskrevet i bilag XIa.«
4)
Artikel 6, stk. 2, affattes således:
»2. Fra den 1. februar 2008 og indtil den i artikel 7 omhandlede kommunikationsforbindelse er oprettet, gennemføres alle processer vedrørende kvoter, verificerede emissioner, automatiske ændringer af den nationale tildelingstabel og konti ved udveksling af data via Fællesskabets uafhængige transaktionsjournal.«
5)
Artikel 7 affattes således:
»Artikel 7
Kommunikationsforbindelse mellem de uafhængige transaktionsjournaler
1. En kommunikationsforbindelse mellem Fællesskabets uafhængige transaktionsjournal og klimakonventionens uafhængige transaktionsjournal anses for oprettet, når disse systemer er indbyrdes forbundet ved en beslutning taget af den centrale administrator i samråd med Udvalget for Klimaændringer. Den centrale administrator opretter og fører denne forbindelse, når
a)
alle registre har gennemført klimakonventionens initialiseringsprocedurer, og
b)
Fællesskabets uafhængige transaktionsjournal og klimakonventionens uafhængige transaktionsjournal kan levere den fornødne funktionalitet og opkoble sig til hinanden.
2. Hvis betingelserne i stk. 1 ikke er opfyldt, kan Kommissionen, hvis et flertal i Udvalget for Klimaændringer stemmer herfor, give den centrale administrator anvisning om at oprette og føre en sådan forbindelse.
3. Efter oprettelsen af forbindelsen nævnt under stk. 1 gennemføres alle processer vedrørende kvoter, konti, verificerede emissioner, automatiske ændringer af den nationale tildelingstabel og Kyoto-enheder ved udveksling af data via klimakonventionens uafhængige transaktionsjournal til Fællesskabets uafhængige transaktionsjournal.
4. Kommissionen evaluerer og aflægger rapport til Udvalget for Klimaændringer om alternative muligheder for forbindelser af registrene, klimakonventionens uafhængige transaktionsjournal og Fællesskabets uafhængige transaktionsjournal, der er forskellige fra den i stk. 3 nævnte forbindelse. Særligt bør det overvejes, om alle processer vedrørende kvoter og Kyoto-enheder skal gennemføres ved udveksling af data via Fællesskabets uafhængige transaktionsjournal til klimakonventionens uafhængige transaktionsjournal og alle processer vedrørende verificerede emissioner, konti og automatiske ændringer af den nationale tildelingstabel skal gennemføres ved udveksling af data via Fællesskabets uafhængige transaktionsjournal.
5. Hver medlemsstat fremsender administratoren for klimakonventionens uafhængige transaktionsjournal og den centrale administrator den dokumentation, der er nødvendig for at initialisere hvert enkelt register med klimakonventionens uafhængige transaktionsjournal, og senest den 1. september 2007 skal hvert register være teknisk forberedt til, at initialiseringsprocessen kan påbegyndes i overensstemmelse med de funktionelle og tekniske specifikationer for dataudvekslingsstandarder for registersystemer under Kyoto-protokollen, der er udarbejdet i medfør af UNFCCC-partskonferencens beslutning 24/CP.8.
6. Hvor det er muligt, skal de i stk. 1 og 2 nævnte beslutninger vedtages senest tre måneder, før de gennemføres.«
6)
Artikel 10, stk. 3, affattes således:
»3. Kompetente myndigheder og registeradministratorer gennemfører kun processer vedrørende kvoter, verificerede emissioner, automatiske ændringer af den nationale tildelingstabel, konti og Kyoto-enheder, hvis dette er nødvendigt for udførelsen af deres opgaver som kompetent myndighed eller registeradministrator.«
7)
Artikel 15, stk. 1, affattes således:
»1. Senest 14 dage efter ikrafttrædelsen af en drivhusgasemissionstilladelse udstedt til driftslederen for et anlæg, der ikke før har været omfattet af en sådan tilladelse, eller efter aktiveringen af kommunikationsforbindelsen mellem registret og Fællesskabets uafhængige transaktionsjournal, hvis dette er senere, giver den kompetente myndighed, eller, hvis den kompetente myndighed forlanger det, driftslederen, registeradministratoren for medlemsstatens register de i bilag III anførte oplysninger.«
8)
I artikel 17 tilføjes følgende stk. 3:
»3. Hvis den kompetente myndighed har meddelt registeradministratoren, at en drivhusgasemissionstilladelse for et anlæg knyttet til en konto, der har en indførsel i den pågældende nationale tildelingstabel indgivet i overensstemmelse med artikel 44, tilbagekaldes eller returneres, foreslår registeradministratoren den centrale administrator følgende ændringer i den nationale tildelingstabel:
a)
I den nationale tildelingstabel slettes alle kvoter, der endnu ikke var tildelt anlægget før den foreslåede ændring af den nationale tildelingstabel, og disse kvoter erstattes af et nul.
b)
Den del af den nationale tildelingstabel, der repræsenterer antallet af kvoter, der ikke er tildelt eksisterende anlæg, tillægges et tilsvarende antal kvoter.
Forslaget indsendes, kontrolleres og implementeres automatisk af Fællesskabets uafhængige transaktionsjournal i overensstemmelse med processerne i bilag XIa.«
9)
Artikel 28 affattes således:
»Artikel 28
Påvisning af afvigelser gennem Fællesskabets uafhængige transaktionsjournal
1. For at undgå afvigelser sikrer den centrale administrator, at Fællesskabets uafhængige transaktionsjournal gennemfører automatisk kontrol med alle processer, der vedrører kvoter, verificerede emissioner, konti, automatiske ændringer af den nationale tildelingstabel og Kyoto-enheder, jf. bilag VIII, IX, XI og XIa.
2. Påpeges der ved den automatiske kontrol efter stk. 1 en afvigelse i en af processerne i bilag VIII, IX, XI og XIa, underretter den centrale administrator omgående den eller de pågældende registeradministratorer herom ved at sende dem et automatisk svar med en nøjagtig beskrivelse af afvigelsen med anvendelse af svarkoderne i bilag VIII, IX og XI og XIa.
Efter modtagelsen af en sådan svarkode for en proces i bilag VIII, IX eller XIa bringer registeradministratoren for det igangsættende register den pågældende proces til ophør og underretter Fællesskabets uafhængige transaktionsjournal herom.
Den centrale administrator ajourfører ikke oplysningerne i Fællesskabets uafhængige transaktionsjournal.
Den eller de berørte registeradministratorer meddeler omgående de berørte kontohavere, at processen er bragt til ophør.«
10)
Artikel 29 affattes således:
a)
Stk. 1, første afsnit, affattes således:
»Den centrale administrator sikrer, at Fællesskabets uafhængige transaktionsjournal regelmæssigt igangsætter dataafstemningsprocessen i bilag X. Til det formål registrerer Fællesskabets uafhængige transaktionsjournal alle processer, der vedrører kvoter, konti, automatiske ændringer af den nationale tildelingstabel og Kyoto-enheder.«
b)
Følgende punkt 3 tilføjes:
»3. På anmodning fra den centrale administrator indsender registeradministratoren en kopi af tabellen over verificerede emissioner i sit register til den centrale administrator. Den centrale administrator kontrollerer, at tabellen over verificerede emissioner i registret stemmer overens med registeroplysningerne i Fællesskabets uafhængige transaktionsjournal. Påvises der en uoverensstemmelse, underretter den centrale administrator omgående registeradministratoren herom og anmoder denne om en eliminering af forskellen efter processen for ajourføring af verificerede emissioner i bilag VIII.
Fællesskabets uafhængige transaktionsjournal registrerer alle ændringer i tabellen over verificerede emissioner.«
11)
Artikel 32 affattes således:
»Artikel 32
Processer
Alle processer følger den fuldstændige meddelelsesudvekslingssekvens for den pågældende procestype, jf. bilag VIII, IX, X, XI og XIa. Meddelelsernes format og informationsindhold opfylder de krav, der er fastsat i overensstemmelse med klimakonventionen eller Kyoto-protokollen, med anvendelse af WSDL (Web Services Description Language).«
12)
Artikel 33 affattes således:
»Artikel 33
Identifikationskoder
Registeradministratoren tildeler hver af processerne i bilag VIII og XIa en entydig korrelationsidentifikationskode og hver af processerne i bilag IXa en entydig transaktionsidentifikationskode.
Hver identifikationskode består af de i bilag VI anførte elementer.«
13)
Artikel 34 affattes således:
»Artikel 34
Afslutning af processer vedrørende konti, automatiske ændringer af den nationale tildelingstabel og verificerede emissioner
Når kommunikationsforbindelsen mellem de to uafhængige transaktionsjournaler er oprettet, og hvis alle processer vedrørende kvoter, konti, automatiske ændringer af den nationale tildelingstabel og verificerede emissioner er gennemført ved udveksling af data via klimakonventionens uafhængige transaktionsjournal, skal disse anses for at være afsluttede, når det igangsættende register fra begge de uafhængige transaktionsjournaler har modtaget underretning om, at de ikke har påvist afvigelser i det af registret fremsendte forslag.
I alle andre tilfælde end dem, der henvises til i første afsnit, anses alle processer, der vedrører konti, automatiske ændringer af den nationale tildelingstabel og verificerede emissioner for afsluttede, når det igangsættende register fra Fællesskabets uafhængige transaktionsjournaler har modtaget underretning om, at denne ikke har påvist afvigelser i det af registret fremsendte forslag.«
14)
Følgende artikel 34a indsættes:
»Artikel 34a
Manuel tilbageførsel af afsluttede processer, der er gennemført fejlagtigt
1. Hvis en kontohaver eller en registeradministrator, der handler på kontohaverens vegne, utilsigtet eller fejlagtigt igangsætter en transaktion i medfør af artikel 52, 53, 58 eller 62, stk. 2, kan denne i en skriftlig anmodning, der er underskrevet af de eller de af kontohaveren bemyndigede repræsentanter, der kan igangsætte transaktionen, og indsendt inden for fem arbejdsdage efter afslutningen af processen eller ikrafttrædelsen af denne forordning, hvis dette er senere, foreslå, at registeradministratoren udfører en manuel tilbageførsel af transaktionen. Anmodningen skal indeholde en erklæring om, at transaktionen blev igangsat utilsigtet eller fejlagtigt.
2. Registeradministratoren kan meddele den centrale administrator om anmodningen, samt at denne har til hensigt at gennemføre en manuel tilbageførsel i den pågældende database, inden 30 kalenderdage, efter at beslutningen om en tilbageførsel er taget, men ikke senere end 60 kalenderdage efter afslutningen af transaktionen eller ikrafttrædelsen af denne forordning, hvis dette er senere.
Inden 30 kalenderdage efter modtagelsen af registeradministratorens meddelelse gennemfører den centrale administrator en manuel tilbageførsel i databasen for Fællesskabets uafhængige transaktionsjournal svarende til den i registeradministratorens meddelelse under stk. 2, første afsnit, nævnte tilbageførsel, såfremt:
a)
meddelelsen var afsendt inden for den i stk. 2, første afsnit, anførte frist
b)
den foreslåede manuelle tilbageførsel alene tilbagefører virkningerne af den utilsigtede eller fejlagtigt igangsatte transaktion og ikke tilbagefører virkningerne af senere transaktioner, der omhandler de samme kvoter eller Kyoto-enheder.
3. Registeradministratoren må ikke tilbageføre transaktioner i medfør af artikel 52 og 53, hvis det har den konsekvens, at et anlæg ikke overholder kravene for et foregående år.«
15)
Artikel 44, stk. 2, affattes således:
»2. Hver gang en medlemsstat korrigerer sin nationale tildelingsplan, forelægger den Kommissionen korrektionen sammen med hver tilsvarende korrektion af den nationale tildelingstabel. Hvis korrektionen af den nationale tildelingstabel bygger på en national tildelingsplan, som Kommissionen har fået forelagt og ikke afvist, jf. artikel 9, stk. 3, i direktiv 2003/87/EF, eller hvortil Kommissionen har godkendt ændringer, og hvis korrektionen skyldes bedre data, giver Kommissionen den centrale administrator anvisning om at foretage en tilsvarende korrektion af den nationale tildelingstabel i Fællesskabets uafhængige transaktionsjournal.
Korrektioner, der vedrører nytilkomne anlæg, udføres efter processen for ændringer af den nationale tildelingstabel som beskrevet i bilag XIa til denne forordning.
Korrektioner, der ikke vedrører nytilkomne anlæg, udføres efter initialiseringsprocedurerne i bilag XIV til denne forordning.
I alle andre tilfælde forelægger medlemsstaten Kommissionen korrektionen af sin nationale tildelingsplan, og hvis Kommissionen ikke afviser korrektionen efter fremgangsmåden i artikel 9, stk. 3, i direktiv 2003/87/EF, giver Kommissionen den centrale administrator anvisning om at foretage en tilsvarende korrektion af den nationale tildelingstabel i Fællesskabets uafhængige transaktionsjournal efter initialiseringsprocedurerne i bilag XIV til denne forordning.«
16)
Artikel 46 affattes således:
»Artikel 46
Tildeling af kvoter til driftsledere
Senest den 28. februar 2008 og den 28. februar hvert år derefter overfører registeradministratoren fra partskontoen til hver af driftslederkontiene den andel af den af enhver registeradministrator samlede efter artikel 45 udstedte kvotemængde, der er tildelt de pågældende anlæg for det pågældende år, i overensstemmelse med de relevante afsnit i den nationale tildelingstabel, jf. dog artikel 44, stk. 2, og artikel 47.
Registeradministratoren kan overføre denne andel på et senere tidspunkt af hvert år i de tilfælde, hvor medlemsstatens nationale tildelingsplan åbner denne mulighed for et anlæg.
Kvoterne tildeles efter processen for tildeling af kvoter, jf. bilag IX.«
17)
Artikel 48 affattes således:
»Artikel 48
Tildeling af kvoter til nytilkomne
Hvis den kompetente myndighed giver anvisning derom, overfører registeradministratoren en andel af den af enhver registeradministrator efter artikel 45 samlede udstedte kvotemængde, der står på partskontoen, til driftslederkontoen for et nytilkommet anlæg i overensstemmelse med den pågældende sektion i den nationale tildelingsplan for det nytilkomne anlæg i det pågældende år.
Kvoterne tildeles efter processen for tildeling af kvoter, jf. bilag IX.«
18)
Følgende artikel 48a indsættes:
»Artikel 48a
Tildeling af kvoter efter en medlemsstats salg af disse
Hvis den kompetente myndighed efter et salg af en medlemsstats kvoter giver anvisning derom, overfører registeradministratoren en andel af kvotemængden, der står på partskontoen, til køberens personkonto eller driftslederkontoen.
Kvoter, der overføres inden for det samme register, overføres efter processen for intern overførsel, jf. bilag IX. Kvoter, der overføres fra et register til et andet, overføres efter processen for ekstern overførsel (2008-2012 og derefter), jf. bilag IX.«
19)
Artikel 50 affattes således:
a)
Stk. 1, første afsnit, affattes således:
»Når der i overensstemmelse med artikel 7 i denne forordning er oprettet en kommunikationsforbindelse mellem klimakonventionens uafhængige transaktionsjournal og Fællesskabets uafhængige transaktionsjournal, må en medlemsstat ikke overføre eller erhverve ERU'er eller AAU'er eller bruge CER'er, før der er gået 16 måneder, efter at den har forelagt sin rapport i henhold til artikel 7, stk. 1, i beslutning 280/2004/EF, medmindre klimakonventionens sekretariat har meddelt medlemsstaten, at der ikke vil blive iværksat overholdelsesprocedurer.«
b)
Stk. 2 affattes således:
»2. Når fra og med den 1. januar 2008 de beholdninger af ERU'er, CER'er, AAU'er og RMU'er for den relevante femårsperiode, der står på partskontiene, driftslederkontiene, personkontiene og tilbagetrækningskontiene i en medlemsstat, bliver mindre end 1 % højere end reserven for forpligtelsesperioden, der beregnes som 90 % af medlemsstatens tildelte mængde eller 100 % af dens senest reviderede opgørelse ganget med fem, hvis dette er lavere, underretter Kommissionen den pågældende medlemsstat.«
20)
Artikel 51 affattes således:
»Artikel 51
Verificerede emissioner fra et anlæg
1. Når rapporten fra en driftsleder om emissioner fra et anlæg i det foregående år er verificeret som tilfredsstillende i overensstemmelse med de detaljerede krav, som medlemsstaten har opstillet i medfør af bilag V i direktiv 2003/87/EF, indfører hver verifikator, inklusive de kompetente myndigheder, der optræder som verifikator - eller godkender indførelsen af - det pågældende års verificerede emissioner for det pågældende anlæg i det afsnit af tabellen over verificerede emissioner, der vedrører det pågældende anlæg for det pågældende år, efter processen for ajourføring af verificerede emissioner i bilag VIII til denne forordning.
2. Registeradministratoren kan forbyde indførslen af de årlige verificerede emissioner for et anlæg, indtil den kompetente myndighed har modtaget den af driftslederen indsendte rapport for verificerede emissioner for det pågældende anlæg, jf. artikel 14, stk. 3, i direktiv 2003/87/EF, og har gjort registret klar til at modtage de årlige verificerede emissioner.
3. Den kompetente myndighed kan give registeradministratoren anvisning om at korrigere de årlige verificerede emissioner fra et anlæg for det foregående år for at sikre, at der er overensstemmelse med de detaljerede krav, som medlemsstaten har opstillet i medfør af bilag V i direktiv 2003/87/EF, ved at indføre det pågældende års korrigerede verificerede emissioner for det pågældende anlæg i det afsnit af tabellen over verificerede emissioner, der vedrører det pågældende anlæg for det pågældende år, efter processen for ajourføring af verificerede emissioner i bilag VIII til denne forordning.
4. Hvis den kompetente myndighed giver registeradministratoren anvisning om at korrigere de årlige verificerede emissioner fra et anlæg for det foregående år efter den i artikel 6, stk. 2, i direktiv 2003/87/EF anførte frist for returnering af kvoter svarende til anlæggets samlede emissioner i året før, kan den centrale administrator kun tillade en sådan korrektion, hvis denne er blevet underrettet om den kompetente myndigheds beslutning om den nye overholdelsesstatus for anlægget som følge af korrektionen af de verificerede emissioner.«
21)
Artikel 55 affattes således:
»Artikel 55
Beregning af overholdelsesstatustal
Når der er foretaget en indførsel i det afsnit af tabellen over returnerede kvoter eller tabellen over verificerede emissioner, der vedrører et anlæg, beregner registeradministratoren:
a)
for årene 2005, 2006 og 2007 anlæggets overholdelsesstatustal for hvert år ved at lægge alle returnerede kvoter i medfør af artikel 52, 53 og 54 for 2005-2007 sammen og derfra trække summen af alle verificerede emissioner i den indeværende femårsperiode til og med det indeværende år
b)
for årene 2008 og hvert efterfølgende år anlæggets overholdelsesstatustal for hvert år ved at lægge alle returnerede kvoter i medfør af artikel 52, 53 og 54 for den gældende periode sammen og derfra trække summen af alle verificerede emissioner fra 2008 til og med det indeværende år og lægge et korrektionstal til.
Korrektionstallet i litra b) er nul, hvis tallet for 2007 var over nul, men forbliver det samme som 2007-tallet, hvis dette tal er mindre end eller lig med nul.«
22)
Artikel 57 affattes således:
»Artikel 57
Indførelser i tabellen over verificerede emissioner
Savnes der i tabellen over verificerede emissioner den 1. maj 2006, og derefter den første maj hvert år, tal for et anlægs verificerede emissioner i et tidligere år, må der ikke i tabellen over verificerede emissioner indføres andre tal, der måtte være fastsat i medfør af artikel 16, stk. 1, i direktiv 2003/87/EF, medmindre de er beregnet så nøjagtigt som muligt i overensstemmelse med de detaljerede krav, som medlemsstaten har fastlagt i medfør af bilag V til direktiv 2003/87/EF.«
23)
Artikel 58, stk. 1, affattes således:
»Den 30. juni 2006, 2007 og 2008 annullerer registeradministratoren et antal kvoter, CER'er og force majeure-kvoter, der er indsat på partskontoen i medfør af artikel 52, 53 og 54. Der annulleres lige så mange kvoter, CER'er og force majeure-kvoter, som det samlede antal på tidspunktet for annulleringen af returnerede kvoter, der er opført i tabellen over returnerede kvoter i perioderne fra den 1. januar 2005 til tidspunktet for annulleringen i 2006, fra tidspunktet for annulleringen i 2006 til tidspunktet for annulleringen i 2007 og fra tidspunktet for annulleringen i 2007 til tidspunktet for annulleringen i 2008.«
24)
Artikel 59 affattes således:
»Artikel 59
Annullering og tilbagetrækning af returnerede kvoter for perioden 2008-2012 og følgende perioder
1. Den 30. juni 2009 og derefter den 30. juni hvert år annullerer registeradministratoren returnerede kvoter for perioden 2008-2012 og hver efterfølgende femårsperiode på følgende måde:
a)
Den 30. juni 2009 og derefter den 30. juni hvert år konverteres der lige så mange af de kvoter, der er udstedt for den pågældende femårsperiode og står på partskontoen, som det samlede antal kvoter, der er returneret i medfør af artikel 52 og opført i tabellen over returnerede kvoter siden henholdsvis den 1. januar i det første år af den pågældende periode til den 31. maj i det efterfølgende år og fra den 1. juni i det foregående år til den 31. maj i hvert af de efterfølgende år, til AAU'er ved for hver af disse enheder at fjerne kvoteelementet fra den entydige identifikationskode, som omfatter de elementer, der er anført i bilag VI efter processen for »konvertering af returnerede kvoter til tilbagetrækning (2008-2012 og derefter)« som fastsat i bilag IX.
b)
Desuden overføres der den 30. juni 2009 og derefter den 30. juni hvert år lige så mange Kyoto-enheder af en type, som den kompetente myndighed specificerer, bortset fra Kyoto-enheder, der skyldes projekter som omhandlet i artikel 11a, stk. 3, i direktiv 2003/87/EF, som det samlede antal kvoter, der er returneret i medfør af artikel 52 og 53 og opført i tabellen over returnerede kvoter siden henholdsvis den 1. januar i det første år af den pågældende periode til den 31. maj i det efterfølgende år og fra den 1. juni i det foregående år til den 31. maj i hvert af de efterfølgende år, fra partskontoen til tilbagetrækningskontoen for den relevante periode efter processen for »tilbagetrækning af returnerede kvoter (2008-2012 og derefter)« som fastsat i bilag IX.
2. Efter den 30. juni 2013 og den 30. juni i året efter afslutningen af hver efterfølgende femårsperiode tilbagetrækker registeradministratoren kvoter, der endnu ikke er blevet tildelt til driftsledere ved at konvertere dem til AAU'er, ved for hver af disse enheder at fjerne kvoteelementet fra den entydige identifikationskode, som omfatter de elementer, der er anført i bilag VI, efter processen for konvertering af ikke-tildelte kvoter (2008-2012 og derefter) som fastsat i bilag IX og overfører dem fra partskontoen til tilbagetrækningskontoen for den pågældende periode efter processen for tilbagetrækning af ikke-tildelte kvoter (2008-2012 og derefter) som fastsat i bilag IX.«
25)
Artikel 60, litra a), affattes således:
»a)
Der overføres lige så mange kvoter i registret som det antal kvoter, der er udstedt for perioden 2005-2007 af ethvert register, minus det antal kvoter, der siden tidspunktet for tilbagetrækningen den 30. juni året før er returneret på tidspunktet for annulleringen og erstatningen i medfør af artikel 52 og 54, fra de i artikel 11, stk. 1 og 2, omhandlede beholdningskonti til annulleringskontoen for perioden 2005-2007.«
26)
Artikel 61, litra a) og b), affattes således:
»a)
Alle kvoter, der er tildelt driftsledere for den foregående femårsperiode, overføres fra driftsleder- og personkontiene til partskontoen.
b)
Lige så mange kvoter, som der findes i registret, og som er tildelt af ethvert register for den foregående femårsperiode, minus det antal kvoter, der siden den 31. maj året før er returneret i medfør af artikel 52, konverteres til AAU'er ved for hver af disse enheder at fjerne kvoteelementet fra den entydige identifikationskode, som omfatter de elementer, der er anført i bilag VI.«
27)
Artikel 63, stk. 1, affattes således:
»1. Hvis medlemsstatens relevante organ giver anvisning derom, overfører registeradministratoren den mængde og de typer Kyoto-enheder, som er specificeret af dette organ, og som ikke allerede er trukket tilbage i medfør af artikel 59, fra partskontoen til den relevante tilbagetrækningskonto i sit register efter processen for tilbagetrækning af Kyoto-enheder (2008-2012 og derefter) i bilag IX.«
28)
Efter artikel 63 indsættes følgende kapitel Va:
»KAPITEL Va
DRIFT AF REGISTRE I MEDLEMSSTATER, DER IKKE HAR AAU'ER
Artikel 63a
Drift af registre i medlemsstater, der ikke har AAU'er
1. Medlemsstater, der ikke kan udstede AAU'er af andre grunde, end at de er besluttet på at være udelukket fra at overdrage og erhverve ERU'er og AAU'er og anvende CER'er i overensstemmelse med bestemmelserne i beslutning 11/CMP.1 i Kyoto-protokollen under UNFCCC, opretter og fører deres registre på en med fællesskabsregistret konsolideret måde. Artikel 3, stk. 3, artikel 4, artikel 6, stk. 1, artikel 11, stk. 1, 3 og 4, artikel 30, stk. 1, artikel 34, 35 og 36, artikel 44, stk. 3, artikel 45, artikel 49, stk. 1, samt artikel 59, 60, 61 og 65 finder ikke anvendelse på disse registre.
2. Fra den 1. januar 2008 skal registre, der føres i overensstemmelse med stk. 1, kunne udføre de for dem i bilag VIII, IX, X, XI og XIa relevante processer.
Artikel 63b
Kommunikationsforbindelse mellem registre, der føres i henhold til artikel 63a, og Fællesskabets uafhængige transaktionsjournal
Registre, der føres i henhold til artikel 63a, kommunikerer med Fællesskabets uafhængige transaktionsjournal via en kommunikationsforbindelse etableret af fællesskabsregistret.
Den centrale administrator aktiverer kommunikationsforbindelsen, når testprocedurerne i bilag XIII og initialiseringsprocedurerne i bilag XIV er gennemført med godt resultat, og underretter den relevante registeradministrator herom.
Artikel 63c
Registre, der føres i henhold til artikel 63a: Påvisning af afvigelser og uoverensstemmelser gennem klimakonventionens uafhængige transaktionsjournal
Klimakonventionens uafhængige transaktionsjournal underretter et register, der føres i henhold til artikel 63a, om enhver afvigelse, der påvises i en proces, som det pågældende register har igangsat gennem fællesskabsregistrets administrator.
Registret, der føres i henhold til artikel 63a, bringer processen til ophør, og fællesskabsregistrets administrator underretter klimakonventionens uafhængige transaktionsjournal herom. Administratoren af registret, der føres i henhold til artikel 63a, og andre berørte registeradministratorer underretter omgående de berørte kontohavere om, at processen er bragt til ophør.
Artikel 63d
Registre, der føres i henhold til artikel 63a: Afslutning af processer vedrørende konti, verificerede emissioner og automatiske ændringer af den nationale tildelingstabel
Når kommunikationsforbindelsen mellem de to uafhængige transaktionsjournaler er oprettet og hvis alle processer, der vedrører konti, verificerede emissioner og automatiske ændringer af den nationale tildelingstabel, er gennemført via klimakonventionens uafhængige transaktionsjournal, skal disse anses for at være afsluttede, når begge de uafhængige transaktionsjournaler har underrettet fællesskabsregistret om, at de ikke har påvist afvigelser i det af registret, der føres i henhold til det i artikel 63a fremsendte forslag.
I alle tilfælde, som afviger fra de i stk. 1 nævnte, anses alle de i bilag VIII og XIa anførte processer for afsluttede, når Fællesskabets uafhængige transaktionsjournal har underrettet fællesskabsregistret om, at den ikke har påvist afvigelser i det af registret, der føres i henhold til artikel 63a, fremsendte forslag.
Artikel 63e
Registre, der føres i henhold til artikel 63a: Afslutning af processer vedrørende transaktioner inden for de enkelte registre
Alle de i bilag IX anførte processer, med undtagelse af processen for ekstern overførsel, anses for afsluttede, når begge de uafhængige transaktionsjournaler har underrettet fællesskabsregistret om, at der ikke er påvist afvigelser i det af registret, der føres i henhold til artikel 63a, fremsendte forslag, og fællesskabsregistret har bekræftet til begge de uafhængige transaktionsjournaler, at registret, der føres i henhold til artikel 63a, har ajourført sine registeroplysninger i overensstemmelse med sit forslag.
Før kommunikationsforbindelsen mellem de to uafhængige transaktionsjournaler er oprettet, anses alle de i bilag IX anførte processer dog for afsluttede, når Fællesskabets uafhængige transaktionsjournal har underrettet fællesskabsregistret om, at den ikke har påvist afvigelser i det af registret, der føres i henhold til det iartikel 63a fremsendte forslag, og når Fællesskabets uafhængige transaktionsjournal fra fællesskabsregistret har modtaget bekræftelse på, at registret, der føres i henhold til artikel 63a, har ajourført sine registeroplysninger i overensstemmelse med sit forslag.
Artikel 63f
Registre, der føres i henhold til artikel 63a: Afslutning af processen for ekstern overførsel
Processen for ekstern overførsel anses for afsluttet, når begge de uafhængige transaktionsjournaler har underrettet det erhvervende register (eller fællesskabsregistret, hvis det erhvervende register føres i henhold til artikel 63a) om, at de ikke har påvist afvigelser i det af det igangsættende register (eller fællesskabsregistret, hvis det igangsættende register føres i henhold til det i artikel 63a fremsendte forslag), og når begge de uafhængige transaktionsjournaler har modtaget bekræftelse på, at det erhvervende register (eller fællesskabsregistret, hvis det erhvervende register føres i henhold til artikel 63a) har ajourført sine registeroplysninger i overensstemmelse med det igangsættende registers forslag.
Indtil kommunikationsforbindelsen mellem Fællesskabets uafhængige transaktionsjournal og klimakonventionens uafhængige transaktionsjournal er oprettet, anses processen for ekstern overførsel, der involverer et register, der føres i henhold til artikel 63a, imidlertid for afsluttet, når Fællesskabets uafhængige transaktionsjournal meddeler det erhvervende register (eller fællesskabsregistret, hvis det erhvervende register føres i henhold til artikel 63a), at den ikke har påvist afvigelser i det af det igangsættende register (eller fællesskabsregistret, hvis det igangsættende register føres i henhold til artikel 63a) fremsendte forslag, og når Fællesskabets uafhængige transaktionsjournal fra det erhvervende register (eller fællesskabsregistret, hvis det erhvervende register føres i henhold til artikel 63a) har modtaget bekræftelse på, at det har ajourført sine registeroplysninger i overensstemmelse med det igangsættende registers forslag.
Artikel 63g
Registre, der føres i henhold til artikel 63a: Autentificering
Registre, der føres i overensstemmelse med artikel 63a, autentificeres over for klimakonventionens uafhængige transaktionsjournal via fællesskabsregistret ved anvendelse af de digitale certifikater, der er udstedt af klimakonventionens sekretariat eller af et heraf udpeget organ.
Indtil kommunikationsforbindelsen mellem Fællesskabets uafhængige transaktionsjournal og klimakonventionens uafhængige transaktionsjournal er oprettet, autentificeres de imidlertid over for Fællesskabets uafhængige transaktionsjournal via fællesskabsregistret med anvendelse af digitale certifikater og brugernavne og passwords som anført i bilag XV. Kommissionen eller et af denne udpeget organ fungerer som certificeringsmyndighed for alle digitale certifikater og uddeler brugernavne og passwords.
Artikel 63h
Særlige bestemmelser, der vedrører visse forpligtelser for administratorer af registre, der føres i henhold til artikel 63a
For administratorer af registre, der føres i henhold til artikel 63a, udføres de i artikel 71 og 72, stk. 2 og 3, nævnte forpligtelser af fællesskabsregistrets administrator.
Artikel 63i
Registre, der føres i henhold til artikel 63a: Konti
1. Registre, der føres i henhold til artikel 63a, skal mindst indeholde to partskonti oprettet i medfør af artikel 12.
2. Kvoter med en oprindelig enhedstype på 1 optræder kun på en enkelt af partskontiene, og kun den partskonto, der har kvoter med en oprindelig enhedstype på 1, har tilladelse til at deltage i eksterne overførsler mellem registre, der føres i henhold til artikel 63a, og andre registre. Partskonti, der indeholder kvoter med en oprindelig enhedstype på 1, anvendes ikke til andre transaktioner end eksterne overførsler mellem registre, der føres i henhold til artikel 63a, og andre registre og indeholder alene typer med en oprindelig enhedstype på 1.
3. Driftslederkonti, der er oprettet i medfør af artikel 11, stk. 2, må ved afslutningen af processen ikke indeholde kvoter med en oprindelig enhedstype på 1. Personkonti i registre, der føres i henhold til artikel 63a, kan ikke deltage i eksterne overførsler mellem registre, der føres i henhold til artikel 63a, og andre registre.
Artikel 63j
Registre, der føres i henhold til artikel 63a: National tildelingstabel for 2008-2012 og hver efterfølgende femårsperiode
Efter at der er foretaget korrigeringer af den nationale tildelingstabel i medfør af artikel 44, stk. 2, efter udstedelsen af kvoter i medfør af artikel 45, hvilket nedsætter den samlede mængde for kvoter udstedt i medfør af artikel 45 for perioden 2008-2012 eller følgende femårsperioder, overfører registre, der føres i henhold til artikel 63a, det antal kvoter, som den kompetente myndighed angiver, fra den beholdningskonto, jf. artikel 11, stk. 1 og 2, og artikel 63i, som kvoterne står på, til annulleringskontoen for den relevante periode.
Artikel 63k
Registre, der føres i henhold til artikel 63a: Kvoteudstedelse
Når den nationale tildelingstabel er indført i Fællesskabets uafhængige transaktionsjournal, udsteder administratoren af et register, der føres i henhold til artikel 63a, senest den 28. februar det første år af perioden 2008-2012 og den 28. februar det første år af hver efterfølgende femårsperiode - jf. dog artikel 44, stk. 2 - den samlede mængde kvoter som fastsat i den nationale tildelingstabel til partskontoen.
Ved udstedelsen af sådanne kvoter tildeler registeradministratoren en entydig enhedsidentifikationskode for hver af disse kvoter, som omfatter de elementer, der er anført i bilag VI, og som følge heraf bliver den oprindelige enhedstype 0 og den supplerende enhedstype 4.
Kvoterne udstedes efter processen for udstedelse af kvoter (registre, der er omhandlet i artikel 63a) som fastsat i bilag IX.
Artikel 63l
Registre, der føres i henhold til artikel 63a: Overførsler af kvoter mellem driftslederkonti i registre, der føres i henhold til artikel 63a, og andre registre
1. Registre, der føres i henhold til artikel 63a, udfører på anmodning fra en kontohaver enhver overførsel af kvoter med en oprindelig enhedstype på 0 og en supplerende enhedstype på 4 mellem konti:
a)
inden for det samme register efter processen for intern overførsel, jf. bilag IX
b)
mellem to registre, der føres i henhold til artikel 63a, efter processen for »overførsel mellem to registre, der er omhandlet i artikel 63a«, jf. bilag IX
c)
mellem et register, der føres i henhold til artikel 63a, og andre registre efter processen for ekstern overførsel (mellem et register, der føres i henhold til artikel 63a, og andre registre), jf. bilag IX. Indehavere af personkonti kan ikke anmode om en overførsel af kvoter med en oprindelig enhedstype på 0 og en supplerende enhedstype på 4, til registre, der ikke føres i henhold til artikel 63a. Fællesskabets uafhængige transaktionsjournal blokerer transaktioner, der ville resultere i overførsler af kvoter med en oprindelig enhedstype på 0 og en supplerende enhedstype på 4 til registre, der ikke føres i henhold til artikel 63a.
Artikel 63m
Registre, der føres i henhold til artikel 63a: Annullering i medfør af artikel 58 eller artikel 62
Når administratoren for et register, der føres i henhold til artikel 63a, udfører en annullering eller en tilbagetrækning i medfør af artikel 58 eller en frivillig annullering i medfør af artikel 62, udfører denne annulleringen ved at overføre kvoter som påkrævet i henhold til artikel 58 eller 62 til fællesskabsregistrets annulleringskonto eller tilbagetrækningskonto.
Artikel 63n
Registre, der føres i henhold til artikel 63a: Annullering og tilbagetrækning af returnerede kvoter og CER'er for perioden 2008-2012 og efterfølgende perioder
1. Den 30. juni 2009 og den 30. juni i hvert år derefter annullerer administratoren af et register, der føres i henhold til artikel 63a, et antal kvoter og CER'er på partskontoen i medfør af artikel 52 og 53.
Det antal kvoter og CER'er, der annulleres, svarer til det samlede antal returnerede kvoter indført i tabellen over returnerede kvoter fra den 1. januar i det første år af den pågældende periode til den 31. maj i det efterfølgende år og fra den 1. juni i det foregående år til den 31. maj i hvert af de efterfølgende år.
2. Annulleringen foretages ved at overføre kvoter og CER'er, dog ikke CER'er, der skyldes projekter som omhandlet i artikel 11a, stk. 3, i direktiv 2003/87/EF, fra partskontoen til fællesskabsregistrets tilbagetrækningskonto for den pågældende periode efter processen for tilbagetrækning (registre som nævnt i artikel 63a), jf. bilag IX.
Artikel 63o
Registre, der føres i henhold til artikel 63a: Annullering og erstatning af kvoter udstedt for perioden 2005-2007
1. Administratoren for et register, der føres i henhold til artikel 63a, annullerer og, hvis den kompetente myndighed giver anvisning derom, erstatter den 1. maj 2008 kvoter, der står i administratorens register, efter processen for annullering og erstatning af kvoter, jf. bilag IX, på følgende måde:
a)
Der overføres lige så mange kvoter som det antal kvoter, der er udstedt for perioden 2005-2007, minus det antal kvoter, der siden den 30. juni året før er returneret i medfør af artikel 52 og 54, fra de i artikel 11, stk. 2, og artikel 63i omhandlede beholdningskonti til fællesskabsregistret for perioden 2005-2007.
b)
Hvis den kompetente myndighed giver anvisning derom, udstedes der et antal erstatningskvoter, som specificeres af den kompetente myndighed, ved udstedelse af et tilsvarende antal kvoter for perioden 2008-2012, og hver kvote gives en entydig identifikationskode, som omfatter de elementer, der er anført i bilag VI.
c)
Eventuelle erstatningskvoter som omhandlet i litra b) overføres fra partskontoen til de af den kompetente myndighed anviste driftsleder- og personkonti, hvorfra kvoterne blev overført i medfør af litra a).
Artikel 63p
Registre, der føres i henhold til artikel 63a: Annullering og erstatning af kvoter udstedt for perioden 2008-2012 og efterfølgende perioder
1. Administratoren for et register, der føres i henhold til artikel 63a, annullerer og erstatter den 1. maj 2013 og den 1. maj i det første år af hver efterfølgende femårsperiode kvoter, der står i administratorens register, efter processen for annullering og erstatning af kvoter, jf. bilag IX, på følgende måde:
a)
Der overføres lige så mange kvoter som det antal kvoter, der er udstedt for den foregående femårsperiode, minus det antal kvoter, der siden den 31. maj året før er returneret i medfør af artikel 52, fra de i artikel 11, stk. 2, og artikel 63i omhandlede beholdningskonti til fællesskabsregistrets annulleringskonto for den pågældende periode.
b)
Der udstedes et tilsvarende antal erstatningskvoter med en supplerende typeenhed på 4 for den indeværende periode til partskontoen, og hver af disse kvoter tildeles en entydig identifikationskode, som omfatter de elementer, der er anført i bilag VI.
c)
Der overføres lige så mange af de kvoter, der er udstedt efter litra b) for den indeværende periode, fra partskontoen til hver driftsleder- og personkonto, hvorfra der er overført kvoter efter litra a), som antallet af kvoter, der er overført fra disse konti efter litra a).«
29)
Artikel 72 affattes således:
a)
I stk. 1 tilføjes følgende sætning:
»Efter en sådan samordning har fundet sted, fastsætter den centrale administrator datoen for implementeringen via registrene og Fællesskabets uafhængige transaktionsjournal af hver ny version af de funktionelle og tekniske specifikationer for dataudvekslingsstandarder for registersystemer under Kyoto-protokollen.«
b)
Punkt 2 affattes således:
»2. Er der brug for en ny version eller udgave af et register, gennemfører hver registeradministrator og den centrale administrator testprocedurerne i bilag XIII, hvis udfald skal være positivt, inden en kommunikationsforbindelse oprettes og aktiveres mellem den nye version eller udgave af det pågældende register og Fællesskabets uafhængige transaktionsjournal eller klimakonventionens uafhængige transaktionsjournal.«
c)
Følgende stk. 2a indsættes:
»2a. Den centrale administrator indkalder til regelmæssige møder med registeradministratorerne for at søge rådgivning om emner og procedurer, der vedrører forandringsstyring, fejlhåndtering og alle andre emner af teknisk natur, der vedrører føringen af registrene og gennemførelsen af denne forordning.«
30)
Artikel 73, stk. 1, affattes således:
»1. Den centrale administrator og de enkelte registeradministratorer opbevarer registeroplysninger for alle processer og kontohavere som anført i bilag III, IV, VIII, IX, X, XI og XIa, indtil eventuelle implementeringsspørgsmål i tilknytning til disse processer og kontohavere er opklaret, dog mindst i 15 år.«
31)
Bilag I, II, III, VI-XIII og XVI ændres som omhandlet i bilag I til denne forordning.
32)
Bilag XIa indsættes som omhandlet i bilag II til denne forordning.
Artikel 2
1. Denne forordning træder i kraft på dagen efter offentliggørelsen i Den Europæiske Unions Tidende.
2. Artikel 1, stk. 1-4, 6-12, 15, 16, 17, 20, 21, 27-30 og punkt 2, 3, 4, 5, litra c), e), f), g) og i), punkt 6, litra b), punkt 10, 11, 13, litra d), nr. i), litra f) og g), i bilag I og II anvendes fra den 1. februar 2008.
3. Artikel 1, stk. 24 og 26, og punkt 13, litra a), b), c), d), nr. ii) og iii) og litra e) i bilag I anvendes fra den 1. januar 2009. Dog kan punkt 13, litra a), b), c), d), nr. ii) og iii), og litra e), i bilag I anvendes før den 1. januar 2009.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 31. juli 2007.

Labels: 12
7
20